钦定古今图书集成/明伦汇编/官常典/第724卷 > 魏彦明
## 钦定古今图书集成/明伦汇编/官常典/第724卷 > 魏彦明

按《宋史忠义传》：“彦明，开封人，通判延安府。建炎二年，
金人陷府东城，而西城犹坚守。金人并兵入鄜延，王
庶自当鄜州来路，遣统制官庞世才当延安来路。天
大雪，世才战败，自是金兵专围西城。初受围时，彦明
与权府事刘选分地而守，彦明当东壁，空家赀以赏
战士，金人不敢犯。王庶子之道，未弱冠，率老弱乘城”，
金人昼夜攻城，阅十有三日，城陷，彦明坐子城楼上，
金人并其家执之，谕使速降。彦明曰：“吾家食宋禄，汝
辈使吾背君乎？”娄宿怒，杀之。诏赠中大夫，官一子。